Šerif Konjević

Šerif Konjević (rođen 26. aprila 1958) bosanskohercegovački je pjevač narodne muzike i jedan od najistaknutijih sa prostora bivše Jugoslavije. Nosi epitet najtraženijeg pjevača, te često nastupa u raznim dijelovima bivše Jugoslavije i širom svijeta, a popularnost je stekao tokom 1980-ih.

 Biografija i karijera 
 Počeci 
Šerif Konjević rođen je u Sanici, selu u općini Ključ. Karijera Šerifa Konjevića počinje sredinom 1970tih godina. Još kao dijete počeo je da pjeva sevdalinke i narodne pjesme. Po završetku osnovne škole, vanredno je upisao srednju Ugostiteljsku školu, a uporedo s tim pjevao u Kulturno – umjetničkom društvu "Vaso Pelagić" iz Banja Luke.
Prve javne nastupe imao je u jednom restoranu u Sanskom Mostu, gdje je pjevao    pjesme: Šabana Šaulića, Nedeljka Bilkića, Muharema Serbezovskog i ostalih.
Zahvaljujući harmonikašu i pjevaču Ljubi Kešelju u Sarajevu upoznaje se s Nazifom Gljivom. Kao sedamnaestogodišnjak snima svoje prve singl ploče "Đul Zulejha" i "O suze moje" 1975. godine.

1982. dolazi do saradnje sa srbijanskim hitmejkerom Novicom Uroševićem na albumu "Bijela vjenčanica". Taj album prodat je u tiražu od 825.000 primjeraka. Njegova saradnja sa Uroševićem i Branimirom Đokićem se nastavlja i na sljedeća dva albuma "Kunem se u brata svoga" i "Naći ću je po mirisu kose".

1985. godine Šerif se upoznaje sa Miodragom Ilićem Basom i uz hitove Nazifa Gljive i Miodraga Ilića Basa snima album sa Južnim Vetrom "Potraži me". Međutim zbog nesuglasica sa Miletom Basom ubrzo nakon samo jednog albuma koji je izašao na proljeće 1985. godine sa dijamantskim tiražom od 500.000 primjeraka, napušta "Južni Vetar" i iste godine sa Nazifom Gljivom na jesen snima album "Hej kafano ostavljam te" i u jednoj godini dva albuma rasprodana u tiražima od preko 550.000 primjeraka.

Šerif već u narednoj 1986. godini snima album "Bez tebe ja zivjet neću" (560.000 prodatih primjeraka). Na ovom albumu se pored Nazifa Gljive pojavljuju kao autori pjesama Šaban Šaulić ("A onda mi pričajte o njoj") i Haris Džinović ("Pusti me već jednom"). Saradnja sa Nazifom Gljivom traje sve do početka rata u Bosni i Hercegovini.

1993. godine odlazi u zapadnu Evropu. Tamo se priključuje humanitarnom pokretu BiH estrade za pomoć Bosni i Hercegovini. Održao je nekoliko stotina humanitarnih koncerata za BiH. Za vrijeme rata izdaje album "Alipašin izvor" na kojem se nalazi patriotska pjesma "Vukovi" i pjesma posvećena njegovom bratu Mehmedu Konjeviću . Pjesma nosi naziv "Mom bratu rahmetli". Nakon toga su se redali albumi izdati u produkcijama: Intakt, Lazarević i Gold.

 Diskografija
 1981 - Vrati se pod stari krov
 1982 - Bela venčanica
 1983 - Kunem se u brata svoga
 1984 - Naći ću je po mirisu kose
 1985 - Hej kafano ostavljam te
 1985 - Potraži me
 1986 - Bez tebe ja živjet neću
 1987 - Lani je bio mraz
 1988 - Zbog tebe sam vino pio
 1988 - Djevojačke suze  
 1988 - Zbog tebe sam vino pio (vanredna)
 1989 - Nema zlata da te platim
 1989 - Nikad u proljeće
 1991 - Neko čudno vrijeme
 1993 - Teško je živjeti bez tebe 
 1996 - Vjenčanica
 1997 - Ti si tu iz navike
 1999 - Znam da idem dalje
 2001 - Da se opet rodim
 2002 - Kasno će biti kasnije
 2004 - Mogu dalje sam
 2006 - Znakovi
 2009 - Nek’ mi oproste
 2011 - Ljubavi

 Reference 

Kategorija:Bosanskohercegovački pjevači
Kategorija:Biografije, Ključ
Kategorija:Rođeni 1958.
Kategorija:Živi ljudi